Ισαβέλλα Βλασιάδου

Η Ισαβέλλα Βλασιάδου (Θεσσαλονίκη, 2 Απριλίου 1964) είναι Ελληνίδα ηθοποιός, παρουσιάστρια και σεναριογράφος.

 Βιογραφικό 
Γεννήθηκε το 1964 στη Θεσσαλονίκη, όπου και μεγάλωσε. Τελειώνοντας το σχολείο, ξεκίνησε τις σπουδές της στη Γαλλική Φιλολογία στο Αριστοτέλειο Πανεπισήμιο Θεσσαλονίκης, απ' όπου αποφοίτησε λίγα χρόνια μετά. Στη συνέχεια έδωσε εξετάσεις στο Κρατικό Θέατρο Βορείου Ελλάδος, όπου πέρασε, ξεκινώντας τις σπουδές της στην υποκριτική.

Η πρώτη της δουλειά ως ηθοποιός στην τηλεόραση ήρθε το 1989 με το ρόλο της Ισπανίδας οικιακής βοηθού Ντολόρες Πεπίτα Χουάν Μιγκέλ Ντε Φρανφέφκο Γκαλβάν στην κωμική σειρά Οι Αυθαίρετοι στο Mega Channel τις σεζόν 1989-1991. Παράλληλα με την πρώτη σεζόν της σειράς, πρωταγωνίστησε και στην κοινωνική σειρά Επικίνδυνη λήψη στο ίδιο κανάλι. Τη σεζόν 1991-1992 έπαιξε μαζί με τον Κώστα Βουτσά στην κωμική σειρά Μπαμπάς και φιλαράκος στον ANT1, ενώ την ίδια περίοδο συμμετείχε και στη σειρά Και εύθυμη και χήρα μαζί με την Αλίκη Βουγιουκλάκη. Το 1993 έγραψε το πρώτο της σενάριο για την τηλεόραση, την κωμική σειρά Στον αστερισμό της γραβάτας, που προβλήθηκε από τον ANT1. Στην ίδια σειρά, πέρα από το σενάριο, είχε έναν από τους βασικούς ρόλους συμπρωταγωνιστώντας με τον Βλάσση Μπονάτσο. Τη σεζόν 1994 έπαιξε στη σειρά Οι αθώοι της πτέρυγας 5 του ΣΚΑΪ.

Τη σεζόν 1994-1995 συμμετείχε σε τέσσερις τηλεοπτικές παραγωγές. Από τη μία πρωταγωνίστησε στις σειρές Άλλη το πρωί, άλλη το βράδυ και Φρούτα εποχής, ενώ ανέλαβε την παρουσίαση της τέταρτης σεζόν της εκπομπής Ραντεβού στα τυφλά. Τέλος συμπαρουσίασε μαζί τον Βλάσση Μπονάτσου το ψυχαγωγικό show Άλλα κόλπα στο Mega Channel και στο Δύο Ξένοι για δύο σεζόν, παρουσία η οποία την έκανε ιδιαίτερα δημοφιλή στο ευρύ κοινό. Επέστρεψε τηλεοπτικά ως παρουσιάστρια τη σεζόν 1998-1999 όταν ανέλαβε το τηλεπαιχνίδι Τα παιδία παίζει στον ANT1. Το 1999 έπαιξε στην ιστορία "Το Μωρό της Ρόζμαρι" στον δεύτερο κύκλο της κωμικής σειράς Κωνσταντίνου και Ελένης στον ΑΝΤ1. Τη σεζόν 1999-2000 πρωταγωνίστησε μαζί με τη Ντίνα Κώνστα και την Άννα Κουρή στην κωμική σειρά Οι Θειοσεβούμενοι στο Star Channel. Επέστρεψε τηλεοπτικά το 2004 με μία guest εμφάνιση στην κωμική σειρά Φάε τη σοκολάτα σου, ενώ την ίδια χρονιά πρωταγωνίστησε μαζί με την Έλντα Πανοπούλου στην κωμική σειρά Τζένη και Ευανθία, ενώ έκανε και μια εμφάνιση στην κωμική σειρά του Mega Channel Η Νταντά, ως ιδιοκτήτρια μπουτίκ ρούχων (δεν αναφέρθηκε όνομα). Τη σεζόν 2006-2007 έγραψε δύο ιστορίες της σειράς Εντιμότατοι κερατάδες, που προβλήθηκε στον Alpha TV, ενώ έπαιξε σε ένα ακόμη επεισόδιο. Το 2009 έκανε μία έκτακτη εμφάνιση στην κωμική σειρά Λόλα στον ΑΝΤ1.

Μετά από ένα μεγάλο διάστημα απουσίας από τα τηλεοπτικά και τα θεατρικά δρώμενα, έκανε ένα comeback τη σεζόν 2011-2012 με την επιθεώρηση - stand up comedy Οι σαλταρισμένοι. Την ίδια περίοδο επέστρεψε τηλεοπτικά στο καστ της καθημερινής σειράς του Mega Channel Οι Βασιλιάδες, υποδυόμενη την εύπορη φίλη της Αλεξάνδρας Παλαιολόγου, Ντέπυ.

 Παραπομπές 

 Εξωτερικοί σύνδεσμοι 



Κατηγορία:Ελληνίδες ηθοποιοί τηλεόρασης
Κατηγορία:Ελληνίδες τηλεπαρουσιάστριες